Jozef Nazaretský

Svätý Jozef bol manželom Panny Márie a pestúnom Máriinho jednorodeného syna Ježiša Krista, ktorého kresťania považujú za Syna Boha Otca. Jozef bol synom Jakuba z Júdovho kmeňa a povolaním bol tesár. Liturgicky sa oslavuje na Slovensku 19. marca ako slávnosť.

Život 
Primárnymi prameňmi o Jozefovi sú evanjeliá, obsahujú však o ňom len pár informácií. 

Jozef bol s Pannou Máriou zasnúbený, ale skôr ako „sa zišli“, počala z Ducha Svätého (Mt 1,18). Pretože Jozef bol spravodlivý a nechcel ju vystaviť hanbe, rozhodol sa ju potajomky prepustiť. Zjavil sa mu však anjel Pána a povedal, že sa nemá báť Máriu k sebe prijať za manželku, pretože to, čo v nej bolo počaté, bolo z Ducha Svätého, a že sa jej narodí syn, ktorému má dať meno Ježiš.

To sa potom stalo. Medzi tým ale podľa nariadenia cisára Augusta (Lk 2,1) prebiehalo v Izraeli sčítanie ľudu a pretože Jozef bol z Dávidovho rodu, musel sa ísť s tehotnou Máriou nechať zapísať do Júdska, do Betlehema a vyšlo to akurát tak, že sa tam Ježiš narodil. Po narodení sa mu prišli klaňať mudrci od východu - traja králi a keď odišli, zjavil sa Jozefovi opäť anjel, ktorý mu povedal, že má zobrať dieťa a matku a utiecť do Egypta, pretože Herodes bude v Betleheme hľadať dieťa a bude ho chcieť zavraždiť. Potom utiekla Svätá rodina do Egypta, kde boli až do Herodesovej smrti.

Keď Herodes zomrel, Jozefovi to opäť oznámil anjel Pána, s tým, že sa má vrátiť späť do Izraelskej zeme (Mt 2,21). Pretože ale v Júdsku kráľoval Archealos, Herodesov syn, išiel Jozef radšej (na pokyn, ktorý dostal vo sne) do Galiley, do Nazaretu.

Uctievanie 
Najväčší katolícky chrám na svete zasvätený sv. Jozefovi sa nachádza v kanadskom Montreale. Výstavbu tohto Oratória sv. Jozefa inicioval a podieľal sa na nej brat André.

Svätý Jozef je patrónom dobrej smrti; tesárov; stolárov; rezbárov; robotníkov; pracujúcich; rodín; nenarodených detí; otcov rodín; imigrantov; zomierajúcich; trpiacich; chudobných; prieskumníkov; pútnikov; cestovateľov; realitných kancelárií, prokurátorov; proti pochybnostiam a váhaniu, pri bytovej núdzi.

Literatúra 
 "Dňa 26. decembra : Sv. Jozef." In: Andrej Josafát Gregor Truch: Život svätých : Duchovné čítanie pre slovenských gréckokatolíckych veriacich na každý deň kalendárneho roka. Preklad a úprava: Michal Čarný. Prešov : Vydavateľstvo Michala Vaška, 2003, s. 625-644. ISBN 80-7165-381-0
 "Jozef Snúbenec, Dávid kráľ a Jakub, brat Boží : Nedeľa po Narodení." In: Antonín Čížek: Synaxár : Životy svätých. Prešov : Spolok biskupa Petra Pavla Gojdiča, 1998, s. 136-137. ISBN 80-967341-1-3
 "Novéna k sv. Jozefovi sprievodcovi v ťažkých situáciach." In: Soňa Vancáková:  Prešov : WM Agentúra, 2021, s. 16. ISBN 978-80-973258-5-5

Referencie

Pozri aj 

 Kostol svätého Jozefa

Iné projekty

Externé odkazy 

Sv. Jozef, ženích Panny Márie, knazi.sk, archív
Svätý Jozef: Muž, ktorý vedel odísť, archív
Svätý Jozef vzor, patrón a ochranca...
ČERVEŇ, Jozef: Svätý Jozef - patrón dobrej smrti

Zdroj 
 

Narodenia v 1. storočí pred Kr.
Úmrtia v 1. storočí
Biblické postavy
Svätci